የአዲስ አበባ ከተማ አስተዳደር የሠራተኞች ምዘና ሊያካሂድ ነው
የአዲስ አበባ ከተማ አስተዳደር ፐብሊክ ሰርቪስና የሰው ሀብት ልማት ቢሮ፣ የ2008 ዓ.ም. የስድስት ወራት የሥራ አፈጻጸም ለመገምገም በሠራተኞች ላይ ምዘና ለማካሄድ መዘጋጀቱን ገለጸ፡፡ ቢሮው ሐሙስ ጥር 26 ቀን 2008 ዓ.ም. በኢትዮጵያ ሆቴል በሰጠው ጋዜጣዊ መግለጫ እንዳስታወቀው፣ በቢሮውና በሥሩ የሚገኙ ተቋማት፣ በአሥሩ ክፍላተ ከተሞች የሚገኙ ጽሕፈት ቤቶች፣ ዋና የሥራ ሒደቶችና ንዑስ የሥራ ሒደቶች ላይ በተዘጋጀው የመመዘኛ መሥፈርት መሠረት የምዘና ሥርዓት ተግባራዊ ሊያደርግ ነው፡፡ በቅድመ ምዘና ሒደት ለመዛኞችና ለተወካዮች የግንዛቤ ማስጨበጫ መድረኮች እንደሚዘጋጁ ተገልጿል፡፡ ምዘናው የአዲስ አበባ ከተማ አስተዳደር መልካም አስተዳደር ለማስፈን የጀመረው የሪፎርም ሥራ አካል መሆኑ የተገለጸ ሲሆን፣ በቢሮውና በሥሩ ያሉት ተቋማት የሥራ አፈጻጸም ለመገምገም ያለመ ነው፡፡ የሠራተኞች የምዘና ሥርዓት የሚካሄደው 70 በመቶ ተቋማቱ ባስቀመጧቸው ግቦች፣ 20 በመቶ ከተጠቃሚው ኅብረተሰብ በሚገኝ መረጃ መሠረት፣ እንዲሁም 10 በመቶ ከአመራር አካላት፣ ከቅርብ ኃላፊዎችና በየደረጃው ከሚገኙ መረጃዎች መሠረት በማድረግ እንደሆነ በመግለጫው ወቅት ተገልጿል፡፡ የቢሮው የሴክተር ሠራተኞች፣ የክፍለ ከተማ ጽሕፈት ቤት ሠራተኞችና የወረዳ ሴክተር ጽሕፈት ቤቶች በአጠቃላይ 65,606 (መምህራንን ጨምሮ) ሠራተኞች በዚሁ የግማሽ ዓመት ምዘናው ይካተታሉ ተብሎ ይጠበቃል፡፡ በምዘናው መሠረት ከፍተኛ ውጤት ያመጡ ተቋማትና የሥራ ሒደቶች የማበረታቻ ሽልማት እንደተዘጋጀላቸውም ለማወቅ ተችሏል፡፡